Onddo-ardagai beltz

Onddo-ardagai beltza (Boletopsis leucomelaena) Bankeraceae familiako onddo espezie bat da. Haragi gogorra eta mikatza du, eta ez da jateko ona.

Sinonimoa: Polyporus leucomelas.

Deskribapena 
Kapela: 5 eta 15 cm bitarteko diametrokoa. Hasieran hemisferikoa, gero ganbila, ertz izurtuarekin, irregularra, gris argi kolorekoa, baina arre-grisaxkarako joerarekin. Gainazal harilkatua, eguraldi lehorrarekin pitzatu egiten da.

Tutuak: Motzak, gaztetan zurixkak, zahartzean gris zurbil kolorekoak, dekurrenteak, kapelaren haragirik banaezinak.

Tutu dekurrenteak: Hanka ukitzeaz gain, beherantz jarraitzen duten tutuak.

Poroak: Biribilak gaztetan, gero pixka bat angelutsuak, kapelaren kolore berekoak.

Hanka: Laburra, sendoa, luzera osoan berdina, bukaera subradikantearekin, kapelaren kolore berekoa.

Haragia: Lodia, trinkoa, zuria, airearekin kontaktuan arrosa-lila bilakatzen da eta gero grisera pasatzen da. Usain atsegina du eta zapore mikatz samarra.

Etimologia: Leucomelas epitetoa grekotik dator, zuria esan nahi duen "leucos" hitzetik eta beltza esan nahi duen "melas" hitzetik. Perretxikoak zuria eta beltza koloreak dituelako.

Jangarritasuna 
Ez da jateko modukoa, gogorra eta mikatza delako.

Nahasketa arriskua 
Porphyrellus pseudoscaber delakoarekin, honek poro beltzaxkak ditu. Baita Albatrellus pes-caprae espeziearekin ere. Hala ere, Boletopsis leucomelaena perretxikoaren kapelaren eta oinaren kolore gris ilun samarrak eta poroen zuri koloreak kontraste handia egiten dute eta atentzioa deitzen du.

Sasoia eta lekua 
Udaberrian eta udazkenean. Pinudietan eta hostozabalen azpian. Urria da.

Banaketa eremua 
Ipar Amerika, Costa Rica, Japonia, Europa, Kanariak, Errusia, Australia.

Erreferentziak

Kanpo estekak 

Thelephorales
Kanadako onddoak
Ameriketako Estatu Batuetako onddoak
Mexikoko onddoak
Europako onddoak
Errusiako onddoak
Japoniako onddoak
Australiako onddoak
Costa Ricako onddoak
Kanarietako onddoak